1.ปัจจัยความเสี่ยง

1.1
ความเสี่ยงจากความไม่แน่นอนของภาวะเศรษฐกิจที่มีผลกระทบต่อราคาและปริมาณงานการผลิตภาพยนตร์โฆษณา

ธุรกิจผลิตภาพยนตร์โฆษณาเป็นธุรกิจต่อเนื่องจากธุรกิจโฆษณาผ่านสื่อทางโทรทัศน์เป็นส่วนใหญ่
ซึ่งขึ้นอยู่กับปัจจัยหลายประการ เช่นภาวะเศรษฐกิจของแต่ละธุรกิจ พฤติกรรมของผู้บริโภค
การเปลี่ยนแปลงนโยบายทางกฎหมายและข้อบังคับของรัฐ เทคโนโลยีรวมทั้งปัจจัยต่าง ๆ
ทั้งภายในและภายนอกประเทศซึ่งมีผลต่อการตัดสินใจของเจ้าของผลิตภัณฑ์หรือบริการในการใช้กลยุทธ์ต่างๆทางด้าน
การตลาด รวมทั้งการสื่อโฆษณาและประชาสัมพันธ์ประเภทต่างๆ ดังนั้น ตั้งแต่ช่วงปี 2551
เป็นช่วงที่สภาวะเศรษฐกิจทั่วโลกชะลอตัว
ประกอบกับสถานการณ์ทางการเมืองในประเทศที่ยังมีความไม่แน่นอน
ส่งผลกระทบต่อความเชื่อมั่นของนักลงทุนจากต่างประเทศอย่างสูง
ซึ่งปัจจัยดังกล่าวส่งผลให้ธุรกิจต่างๆ
มีการควบคุมต้นทุนในให้อยู่ในระดับที่สามารถแข่งขันได้และเพื่อดำรงธุรกิจให้อยู่รอด
โดยภาคธุรกิจต่างๆมีการปรับลดงบประมาณในการประชาสัมพันธ์ทางการตลาด
หรือธุรกิจที่เคยผลิตภาพยนตร์โฆษณาได้นำภาพยนตร์โฆษณาต่างๆ
ที่เคยออกฉายนำกลับมาฉายใหม่ส่งผลกระทบต่อบริษัทผลิตภาพยนตร์โฆษณาโดยตรง
นอกจากนี้สถานการทางการเมือง ยังส่งผลให้ลูกค้าเปลี่ยนสถานที่ใช้ในการถ่ายทำภาพยนตร์โฆษณา
โดยลูกค้าจากต่างประเทศจะชะลอการตัดสินใจในการเลือกมาถ่ายทำในประเทศไทย
และไม่เลือกใช้บริการผู้ผลิตโฆษณาในประเทศไทย
คาดการณ์ว่าผลกระทบจากการชะลอตัวของเศรฐกิจทั่วโลกจะมีผลกระทบต่อเนื่องถึงกลางปี 2552
เช่นกัน

ทั้งนี้ในปี 2551 กลุ่มบริษัทมีรายได้จากการผลิตภาพยนตร์โฆษณาเป็นจำนวน 345.12 ล้านบาท
คิดเป็นร้อยละ 49.65 ของรายได้รวมทั้งหมด เพิ่มขึ้น 20.64 ล้านบาทหรือเพิ่มขึ้นคิดเป็นร้อยละ
6.36 เมื่อเปรียบกับช่วงเวลาเดียวกันของปีก่อน
แต่อย่างไรก็ตามบริษัทยังคงมีการปรับกลยุทธ์หลายๆด้าน อาทิเช่น การลดต้นทุนคงที่ให้มีน้อยที่สุด
การเพิ่มฐานลูกค้าให้หลากหลายประเภทธุรกิจ การไม่จำกัดประเภทธุรกิจของลูกค้า
หรือเงื่อนไขอื่นๆ
และการสร้างสรรค์ผลงานที่มีคุณภาพเพื่อสร้างความพึงพอใจในการรักษาฐานลูกค้าเดิม
เพื่อที่จะทำให้บริษัทสามารถลดความเสี่ยงจากความผันผวนทางภาวะเศรษฐกิจและการเมืองซึ่งมีผลต่อการตัดสินใจของกลุ่มลูกค้า

1.2 ความเสี่ยงจากการพึ่งพิงทรัพยากรบุคคล

1.2.1 การพึ่งพาทีมผู้บริหาร

บริษัทดำเนินการภายใต้ผู้บริหารหลัก 2 ท่านซึ่งเป็นผู้ก่อตั้งบริษัท คือ นายสมชาย ชีวสุทธานนท์
ดำรงตำแหน่งกรรมการผู้จัดการของบริษัทและนายฐนิสสพงศ์ ศศินมานพ
ดำรงตำแหน่งกรรมการและรองกรรมการผู้จัดการฝ่ายการผลิต ซึ่งทั้ง 2
ท่านถือเป็นผู้บริหารที่สำคัญในการดำเนินธุรกิจของทั้งบริษัทและบริษัทย่อย การขาดบุคลากรดังกล่าว
อาจมีผลกระทบต่อการบริหารงานและผลการดำเนินงานของกลุ่มบริษัท
อนึ่งบริษัทได้มีการกระจายอำนาจให้ผู้บริหารอื่นๆ มีส่วนในการบริหารและการตัดสินใจ
รวมทั้งมีการขอคำปรึกษาจากผู้ทรงคุณวุฒิและคณะกรรมการบริษัท รวมทั้งมีคณะกรรมการตรวจสอบ
เข้าร่วมประชุมทุกเดือน เพื่อพิจารณาความเพียงพอของระบบการควบคุมภายในของบริษัทฯ
และบริษัทย่อยเป็นระยะอย่างต่อเนื่องในการวิเคราะห์ องค์กรและสภาพแวดล้อม
การบริหารความเสี่ยง การควบคุมการปฏิบัติงานของฝ่ายบริหารในบริษัทย่อย
ระบบสารสนเทศและการสื่อสารข้อมูล และระบบการติดตามดูแลการดำเนินงาน
รวมถึงการจัดโครงสร้างองค์กรให้เป็นระบบและการปฏิบัติตามนโยบายการกำกับดูแลกิจการที่ดีและจริยธรรมธุรกิจ
เพื่อช่วยให้สามารถลดความเสี่ยงในการพึ่งพิงผู้บริหารลงได้อีกทางหนึ่ง

1.2.2 การพึ่งพิงผู้กำกับภาพยนตร์และทีมงาน

เนื่องจากรายได้ส่วนใหญ่ของบริษัทมาจากการผลิตภาพยนตร์โฆษณา
ซึ่งเป็นธุรกิจที่ต้องอาศัยบุคลากรที่มีความรู้ ความชำนาญ
และประสบการณ์เป็นพิเศษในด้านนี้โดยเฉพาะ
รวมทั้งการมีทีมงานที่คอยช่วยเหลือและให้การสนับสนุนเป็นอย่างดี
ดังนั้นการมีบุคลากรที่มีความเชี่ยวชาญเฉพาะด้านนี้
จึงถือเป็นปัจจัยสำคัญในการประกอบธุรกิจหลักของบริษัทที่จะสร้างสรรค์ผลงานที่มีคุณภาพ
ตรงตามความต้องการของลูกค้า และทำให้บริษัทมีรายได้อย่างต่อเนื่อง ณ 31 ธันวาคม 2551
บริษัทมีผู้กำกับภาพยนตร์โฆษณาที่เป็นพนักงานประจำ จำนวน 14 คน และมีทีมงานฝ่ายผลิต จำนวน
107 คน โดยมีการ Turn Over ของผู้กำกับในอัตราร้อยละ 26.67
และอายุเฉลี่ยในการทำงานของผู้กำกับประมาณ 1.8 ปี

อย่างไรก็ตาม บริษัทยังได้เล็งเห็นถึงความสำคัญของทรัพยากรบุคคลดังกล่าว
โดยบริษัทมีการตั้งนโยบายผลตอบแทนที่เป็นที่น่าพอใจกับบุคลากรและให้บุคลากรเหล่านี้มีส่วนร่วมในการบริหารงานต่างๆของบริษัท
รวมทั้งการจัดเตรียมความพร้อมทางด้านอุปกรณ์และเครื่องมือในการถ่ายทำ
เพื่ออำนวยความสะดวกในการผลิตผลงานที่มีคุณภาพได้อย่างเต็มที่ นอกจากนี้
บริษัทยังให้พนักงานมีส่วนร่วมในการเป็นเจ้าของบริษัท
โดยมีโครงการจัดสรรใบสำคัญแสดงสิทธิที่จะซื้อหุ้นสามัญให้แก่พนักงาน อีกทั้ง
บริษัทยังมีการอบรมพัฒนาบุคลากรใหม่ๆให้มีความเชี่ยวชาญมากขึ้น
รวมถึงโครงการใหม่ๆที่จะเฟ้นหาบุคลากรที่มีความสามารถ
เพื่อบริษัทจะได้มีผู้กำกับภาพยนตร์โฆษณาและทีมงานที่มีศักยภาพเพิ่มขึ้น
เพื่อเป็นการลดความเสี่ยงจากการพึ่งพาบุคลากรที่มีอยู่จำกัดและที่ผ่านมาบริษัทมีการกระจายความเสี่ยงไปยังธุรกิจผลิตรายการโทรทัศน์
ธุรกิจให้บริการและให้เช่าอุปกรณ์ในการถ่ายทำ
เป็นต้นโดยสัดส่วนรายได้การผลิตภาพยนตร์โฆษณาในปี 2550 อยู่ที่ร้อยละ 49.93 ในปี 2551
มีสัดส่วนเป็นร้อยละ 49.65 ของยอดรายได้รวมทั้งหมด

1.3 ความเสี่ยงจากความไม่แน่นอนของผลการดำเนินงานของธุรกิจผลิตภาพยนตร์เรื่อง

สำหรับปี 2551 กลุ่มบริษัทคงเหลือภาพยนตร์อีก 1 เรื่อง เป็นภาพยนตร์แอ็คชั่นเรื่อง “ The
5^(th)Commandment ” ซึ่งเป็นผลงานที่ร่วมทุนกับทีมงานจากประเทศสหรัฐอเมริกา
ซึ่งขั้นตอนในการผลิตเสร็จเรียบร้อยแล้ว ขณะนี้อยู่ในขั้นตอนการเตรียมจัดจำหน่าย

แต่ทั้งนี้จากประสบการณ์ที่ผ่านมา และจากสภาพสภาวะเศรษฐกิจทั่วโลก
และสภาวะอุตสาหกรรมภาพยนตร์หนังไทย
เพื่อสะท้อนให้เห็นฐานะการดำเนินงานของกลุ่มบริษัทอย่างแท้จริงและเพื่อลดความเสี่ยง
ได้มีการตั้งค่าเผื่อการปรับมูลค่าของเงินลงทุนในภาพยนตร์เรื่อง “ The 5^(th)Commandment ”
ตั้งแต่ปี 2549 ถึง 2550 ทั้งหมด จำนวน 17.83ล้านบาท
เต็มมูลค่าที่บริษัทได้ลงทุนในภาพยนตร์เรื่องดังกล่าวแล้ว

1.4 ความเสี่ยงจากการไม่สามารถต่อสัญญาเช่าสถานีโทรทัศน์

การดำเนินธุรกิจผลิตและบริหารเวลารายการโทรทัศน์
ต้องทำสัญญาเช่าเวลาจากสถานีโทรทัศน์เป็นรายไตรมาสตามลักษณะปกติของธุรกิจ
จึงส่งผลให้กลุ่มบริษัทมีความเสี่ยงในเรื่องของการต่อสัญญาเช่าดังกล่าว ในปี2550
กลุ่มบริษัทมีรายการทางโทรทัศน์จำนวน 1 รายการได้แก่ รายการ “ปลดหนี้”
ซึ่งออกอากาศทุกวันเสาร์เวลา 14.45-15.15 น. สำหรับปี 2551 กลุ่มบริษัทมีรายการโทรทัศน์ 3
รายการ คือ รายการ “ปลดหนี้” รายการ “ปลดหนี้นักขัตฤกษ์” และรายการ “คบเด็กสร้างบ้าน”
ออกอากาศทุกวันพุธ- พฤหัสบดี เวลา 16.00-16.30 น. โดยเริ่มออกอากาศเมื่อวันที่ 10
กันยายน 2551

อย่างไรก็ตามกลุ่มบริษัทมีเป้าหมายในการเพิ่มจำนวนผู้ชมรายการทางสถานีโทรทัศน์(เพิ่มเรตติ้งรายการ)
และเพิ่มในส่วนของผู้สนับสนุนรายการ
(ซึ่งเป็นปัจจัยที่ทางสถานีโทรทัศน์ใช้ตัดสินใจในการให้ต่อสัญญาเช่าเวลาจากสถานี)
โดยมุ่งเน้นการสร้างสรรค์รายการโทรทัศน์คุณภาพที่ให้ทั้งสาระและความบันเทิงแก่ผู้ชมรายการในทุกๆกลุ่มเป้าหมาย
โดยมีการพัฒนารายการเพื่อให้ตรงใจผู้บริโภคให้หลากหลายขึ้น ทั้งนี้
รายการที่ผลิตจะเน้นให้ความสำคัญกับรูปแบบของรายการที่ต้องสอดคล้องกับผู้บริโภคและช่วงเวลาที่ออกอากาศเป็นสำคัญ
สำหรับในปี 2551 รายได้จากการผลิตและบริหารเวลารายการโทรทัศน์เท่ากับ 83.69
ล้านบาทคิดเป็นร้อยละ 12.04 ของยอดรายได้รวมทั้งหมด ลดลง 5.03 ล้านบาทหรือคิดเป็นร้อยละ
5.67 เมื่อเปรียบกับช่วงเวลาเดียวกันของปีก่อน จากสภาพเศรษฐกิจโดยรวมที่ถดถอยชะลอตัว
สื่อโฆษณาทางโทรทัศน์ในปี 2551 มีอัตราการขยายตัวที่ลดลง

1.5 ความเสี่ยงจากผลการดำเนินงานของธุรกิจจัดกิจกรรม

การที่ธุรกิจจัดกิจกรรมแสดงมีความเสี่ยงสูงเพราะ จะต้องได้รับความร่วมมือจากหลายๆ ฝ่าย
ทั้งผู้แสดง สถานที่ ผู้ให้การสนับสนุน และผู้ชม
โดยเฉพาะการแสดงที่ของนักแสดงต่างชาตินั้นมีความเสี่ยงสูงมาก
เนื่องจากหากผู้แสดงไม่สามารถทำตามสัญญาเนื่องจากเหตุผลสุดวิสัยต่างๆ
บริษัทจะต้องรับผิดชอบค่าเสียหายทั้งหมด อีกทั้งการจัดหาผู้ให้การสนับสนุน
และผู้ชมก็มีความเสี่ยงเช่นกัน เนื่องจากผู้สนันสนุนสามารถยกเลิกสัญญาได้เสมอ

ทั้งนี้ในปี 2550 ธุรกิจจัดกิจกรรมสามารถสร้างรายได้ให้แก่กลุ่มบริษัทเป็นจำนวน 46.77 ล้านบาท
หรือคิดเป็นร้อยละ 7.20 ของรายได้รวมทั้งหมด สำหรับในปี 2551
รายได้จากการจัดกิจกรรมเป็นจำนวน 27.82 ล้านบาทคิดเป็นร้อยละ 4 ของยอดรายได้รวมทั้งหมด
ลดลง 18.94 ล้านบาทหรือลดลงคิดเป็นร้อยละ 40.5 เมื่อเปรียบกับช่วงเวลาเดียวกันของปีก่อน

ทั้งนี้บริษัทพบว่าจากสภาพแวดล้อมทางการตลาด
ที่ส่งผลให้เจ้าของผลิตภัณฑ์มีความต้องการในการสร้าง Brand
ในลักษณะที่มีการเข้าถึงผู้บริโภคแบบตรง (One on One Communication) มากขึ้น
บริษัทจึงวางแผนในการขยายลักษณะการให้บริการแก่ลูกค้า ด้วยกิจกรรม Below The Line
Activity คือ 1. การเป็นผู้จัดกิจกรรมการแสดง (Event Promoter ) 2.
การรับจ้างเป็นผู้จัด สร้างสรรค์กิจกรรม และผู้ผลิตงาน ( Event Organizer & Service
Provider) 3. การวางแผนการสื่อสารการตลาดให้กับลูกค้า

ซึ่งกิจกรรมที่เพิ่มขึ้นเป็นกิจกรรมที่สร้างรายได้ได้อย่างชัดเจนและช่วยลดความเสี่ยงได้

1.6 ความเสี่ยงจากให้บริการและเช่าอุปกรณ์ถ่ายทำภาพยนตร์

สำหรับธุรกิจให้บริการและเช่าอุปกรณ์ถ่ายทำภาพยนตร์
เป็นธุรกิจที่ลูกค้าให้ความสำคัญกับคุณสมบัติการใช้งาน
และความทันสมัยของอุปกรณ์เพื่ออำนวยความสะดวกในการถ่ายทำ
การที่อุปกรณ์บางส่วนของกลุ่มบริษัทมีอายุการใช้งานนาน
ถึงแม้จะมีการดูแลรักษาให้อยู่ในสภาพที่ใช้งานได้ดีก็ตาม
แต่ลูกค้าบางรายมีความจำเป็นต้องใช้อุปกรณ์ที่ทันสมัยกว่า
บริษัทจึงต้องจัดหาอุปกรณ์เพิ่มเติมอย่างสม่ำเสมอ ปัจจุบันบริษัทผู้ผลิตภาพยนตร์โฆษณาต่าง ๆ
มักจะมีหน่วยงานย่อยสำหรับให้บริการและเช่าอุปกรณ์ถ่ายทำภาพยนตร์ของตนเอง
และสภาวการณ์แข่งขันที่รุนแรงด้านราคา โดยในปี 2550
ธุรกิจให้เช่าอุปกรณ์และบริการสามารถสร้างรายได้ให้แก่กลุ่มบริษัทเป็นจำนวน 122.92 ล้านบาท
คิดเป็นร้อยละ 18.91 ของรายได้รวมทั้งหมด และในปี 2551
มีรายได้จากการให้บริการและเช่าอุปกรณ์ จำนวน 192.46 ล้านบาท คิดเป็นร้อยละ 27.69
ของรายได้รวมทั้งหมด เพิ่มขึ้น 69.53 ล้านบาท หรือเพิ่มขึ้นคิดเป็นร้อยละ 56.56
เมื่อเปรียบเทียบกับช่วงเวลาเดียวกันของปีก่อน

เพื่อดำรงความสามารถในการแข่งขันในธุรกิจบริการให้เช่าอุปกรณ์ถ่ายทำ
กลุ่มบริษัทมีนโยบายคงความสัมพันธ์อันดีกับลูกค้ารายสำคัญๆ ส่งเสริมความสัมพันธ์กับลูกค้าใหม่ๆ
ด้วยเพื่อเป็นการเพิ่มโอกาสในการเพิ่มรายได้
และมีนโยบายในการลงทุนในอุปกรณ์ที่มีเทคโนโลยีที่ทันสมัยเพื่อตอบสนองความต้องการของลูกค้าอย่างสม่ำเสมอ
นอกจากนี้ธุรกิจการให้บริการเช่าอุปกรณ์ของกลุ่มบริษัทยังมีการเพิ่มมูลค่าโดยการจัดให้มีบุคลากร
ทีมงานให้บริการพร้อมไปกับการเช่าอุปกรณ์
รวมถึงการที่กลุ่มบริษัทมีทีมงานที่สามารถผลิตหรือประกอบอุปกรณ์บางส่วนที่ไม่สามารถหาซื้อได้หรือเป็นอุปกรณ์ที่มีราคาแพงได้

1.7 ความเสี่ยงจากต้นทุนเครื่องมือและอุปกรณ์เพิ่มสูงขึ้น

บริษัทมีการสั่งซื้ออุปกรณ์เครื่องมือสำหรับการถ่ายทำภาพยนตร์อยู่อย่างต่อเนื่อง
เพื่อให้สามารถตอบสนองความต้องการของลูกค้า
และสามารถแข่งขันในอุตสาหกรรมให้เช่าและบริการอุปกรณ์เครื่องมือสำหรับการถ่ายทำภาพยนตร์ได้
โดยในปี 2550 บริษัทมีการสั่งซื้ออุปกรณ์เครื่องมือดังกล่าวเป็นจำนวน 7.69 ล้านบาท
โดยมีอุปกรณ์เครื่องมือที่สั่งซื้อจากผู้ผลิตต่างประเทศประมาณร้อยละ 90
ของอุปกรณ์เครื่องมือทั้งหมดที่สั่งซื้อ ซึ่งการสั่งซื้ออุปกรณ์เครื่องมือจากต่างประเทศดังกล่าว
บริษัทไม่มีการทำสัญญาซื้อเงินตราต่างประเทศล่วงหน้า (Forward Contract)
เพื่อป้องกันความเสี่ยงจากอัตราแลกเปลี่ยนเงินตรา
แต่บริษัทมีการเจรจาต่อรองขอเครดิตจากผู้ขายและอาศัยการบริหารความเสี่ยงของอัตราแลกเปลี่ยนเงินตราต่างประเทศเองในการชำระหนี้แก่เจ้าหนี้
แต่ทั้งนี้ บริษัทยังอาจมีความเสี่ยงในเรื่องความผันผวนของอัตราแลกเปลี่ยนเงินตราต่างประเทศ ณ
วันครบกำหนดชำระหนี้แก่เจ้าหนี้ ทำให้ต้องมีการชำระหนี้สูงขึ้น
ส่งผลให้บริษัทมีต้นทุนราคาอุปกรณ์เครื่องมืออาจเพิ่มสูงขึ้น ในปี 2551
กลุ่มบริษัทมีการสั่งซื้ออุปกรณ์เป็นจำนวน 23.65 ล้านบาท
เป็นอุปกรณ์ที่สั่งซื้อจากผู้ผลิตต่างประเทศร้อยละ 81ของอุปกรณ์ทั้งหมดที่สั่งซื้อ

อนึ่ง
บริษัทได้ดำเนินการลดต้นทุนด้านภาษีนำเข้าโดยขอเข้ารับการส่งเสริมการลงทุนจากสำนักงานส่งเสริมการลงทุน
ตั้งแต่วันที่ 5 กรกฎาคม 2548 และในปัจจุบันบริษัทได้รับการต่ออายุไปจนถึง วันที่ 5 มกราคม
2553 และดำเนินการเจรจาต่อรองราคาจากผู้ขายให้มากขึ้น โดยไม่ผูกขาดกับผู้ผลิตรายใดรายหนึ่ง
และที่ผ่านมาผู้ผลิตอุปกรณ์เครื่องมือดังกล่าวที่มีมาตรฐานได้มีจำนวนเพิ่มมากขึ้น
ทำให้บริษัทมีทางเลือกมากขึ้น และมีอำนาจในการต่อรองสูงขึ้น นอกจากนี้ในอดีตจนถึงปัจจุบัน
บริษัทสามารถนำอุปกรณ์ดังกล่าวทำสัญญาเช่าทางการเงินและเช่าซื้อ ซึ่งจะช่วยลดต้นทุน
และความเสี่ยงจากการไม่สามารถจัดหาอุปกรณ์ดังกล่าว
และหากบริษัทมีความจำเป็นที่จะต้องขึ้นราคาค่าบริการและค่าเช่าอุปกรณ์จากการที่มีต้นทุนสูงขึ้น
บริษัทมั่นใจว่าการมีอุปกรณ์ที่มีมาตรฐานและบุคลากรที่มีทักษะความชำนาญในการใช้อุปกรณ์พร้อมกับการบริการหลังการขายที่ดี
จะช่วยสร้างความแตกต่างในคุณภาพของการบริการเช่าอุปกรณ์
และช่วยรักษาลูกค้าให้ยังคงใช้บริการของบริษัทได้ตลอดไป